Groot ondergrondse meer in Kenia gevindFoto: Unesco Ruimtetegnologie is ingespan om ‘n groot ondergrondse meer in ‘n barre en armoedige deel van Kenia te vind. Dié meer se water is boonop vlak onder die oppervlak, en bevat 200 tot 250 miljard kubieke meter water – of te wel 25 keer soveel water as Loch Ness. Dit word weer teen ‘n tempo van 3,4 miljard kubieke meter per jaar aangevul. Dit is genoeg water om die hele Kenia dekades lank mee te voorsien. Vir die droë Turkana-gebied waar dit gevind is kan dit ‘n enorme voordeel inhou – mits die strydende stamme nie daaroor haaks raak nie. Die owerheid van Kenia en Unesco het die firma Radar Technologies International (RTI) aangestel om te kyk of hulle nie water in dié warm, droë streek kan vind nie. Hulle het deur die WATEX-tegnologie die gebied gevind en in kaart gebring. WATEX kombineer satelliettegnologie, radarbeelde en geografiese en klimatologiese data om te bepaal wat onder die grond kan wees. Die tegnologie is oorspronklik gebruik om minerale te soek, maar word al hoe meer ingespan om waterbronne te soek. Dit is reeds in Angola, Afganistan en Darfoer ingespan, onder meer om vlugtelinge van water te kan voorsien. Beeld voorsien deur Unesco